KOMISIJOS SPRENDIMAS
2008 m. liepos 24 d.
patvirtinantis kai kurių valstybių narių skubios vakcinacijos nuo mėlynojo liežuvio ligos planus ir nustatantis Bendrijos finansinio įnašo dydį 2007 m. ir 2008 m.
(pranešta dokumentu Nr. C(2008) 3757)
(Tik tekstai čekų, danų, ispanų, italų, olandų, portugalų, prancūzų ir vokiečių kalbomis yra autentiški)
(2008/655/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 9 straipsnio 2 dalį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (2), ypač į jo 3 straipsnio 3, 4 dalis ir 5 dalies antrą įtrauką,
kadangi:
(1)
2007 m. keliose valstybėse narėse kilo mėlynojo liežuvio ligos protrūkiai, tiksliau, Belgijoje, Čekijoje, Danijoje, Ispanijoje, Liuksemburge, Nyderlanduose, Prancūzijoje ir Vokietijoje, - 8 serotipo sukelta mėlynojo liežuvio liga, o Ispanijoje, Portugalijoje ir Prancūzijoje - 1 serotipo sukelta mėlynojo liežuvio liga. 2008 m. mėlynojo liežuvio ligos protrūkis pirmą kartą kilo Italijoje.
(2)
Mėlynojo liežuvio liga yra pernešėjų platinama liga, kurios atveju ligai neatsparių rūšių gyvūnų skerdimas nėra tinkama priemonė, išskyrus tuos atvejus, kai gyvūnai yra paveikti mėlynojo liežuvio ligos. Šios ligos atsiradimas gali kelti didelį pavojų Bendrijos gyvulių populiacijai.
(3)
Siekdama nustatyti ribojimų taikymo zonas, įskaitant apsaugos ir priežiūros zonas, ir apibrėžti gyvūnų judėjimo iš tų zonų reikalavimus, Komisija priėmė 2007 m. spalio 26 d. Komisijos reglamentą (EB) Nr. 1266/2007 dėl Tarybos direktyvos 2000/75/EB įgyvendinimo taisyklių, susijusių su tam tikrų mėlynojo liežuvio ligai neatsparių rūšių gyvūnų kontrole, stebėsena, priežiūra ir judėjimo ribojimais (3).
(4)
Vakcinacija yra veiksmingiausia veterinarijos priemonė kovai su mėlynojo liežuvio liga, o masinė skubios vakcinacijos kampanija - geriausia išeitis, siekiant mažinti klinikinės ligos atvejų ir praradimų skaičių, neleisti ligai plisti, apsaugoti ligos nepaliestų valstybių narių teritorijas ir palengvinti saugios prekybos gyvais gyvūnais sąlygas. Todėl gyvūnų vakcinacija nuo mėlynojo liežuvio ligos minėtose valstybėse narėse turėtų būti patvirtinta pagal Direktyvos 2000/75/EB 9 straipsnio 2 dalį.
(5)
Vakcinacija nuo konkretaus mėlynojo liežuvio ligos serotipo turi būti laikoma skubia priemone, kai atsiradus naujam serotipui teritorijoje ji vykdoma pirmą kartą. Tačiau paskesnės vakcinacijos nuo to paties serotipo toje pačioje teritorijoje kampanijos nebelaikomos skubiomis priemonėmis ir turėtų būti svarstomos atsižvelgiant į ligų likvidavimo programas.
(6)
Siekdama kuo skubiau užkirsti kelią ligos plitimui, Bendrija turėtų finansiškai prisidėti prie atitinkamų valstybių narių patirtų dėl su neatidėliotinomis kovos su liga priemonėmis susijusių ir reikalavimus atitinkančių išlaidų kompensavimo, kaip numatyta Sprendime 90/424/EEB. Kadangi Bendrija negali tiekti vakcinų, vakcinų dozių pirkimas turėtų būti laikomas reikalavimus atitinkančiomis išlaidomis.
(7)
Šios valstybės narės informavo Komisiją ir kitas valstybes nares apie pagal Bendrijos teisės aktus taikytas priemones kovai su neseniai kilusiais mėlynojo liežuvio ligos protrūkiais. Valstybės narės pateikė skubios vakcinacijos planus, kuriuose nurodyti apytikriai vakcinos dozių skaičiai 2007 m. ir 2008 m., taip pat apytikrės tų vakcinacijų sąnaudos. Komisija įvertino šiuos planus veterinariniu ir finansiniu požiūriu bei nustatė, kad jie atitinka galiojančius Bendrijos veterinarijos teisės aktus.
(8)
Sprendimo 90/424/EEB 3 straipsnio 5 dalyje numatyta, kad Bendrijos finansinis įnašas turi sudaryti 100 % visų išlaidų vakcinai įsigyti ir 50 % vakcinacijos išlaidų. Tačiau, atsižvelgiant į tai, kad būtina vengti per didelių Bendrijos biudžeto išlaidų, turi būti nustatytos didžiausios įnašų sumos, kurios atitiktų pagrįstas vakcinos tiekimo ir vakcinacijos išlaidas. Pagrįstos išlaidos yra už medžiagą ar paslaugą sumokėta kaina, proporcinga rinkos kainai. Belaukiant bet kokių Komisijos atliekamų patikrinimų vietoje rezultatų, dabar būtina patvirtinti konkrečią Bendrijos finansinės paramos išmoką atitinkamoms valstybėms narėms ir nustatyti pirmosios Bendrijos finansinės paramos išmokos dydį.
(9)
Bendrijos finansinė parama mokama remiantis valstybių narių pateiktu oficialiu kompensacijos prašymu ir patvirtinamaisiais dokumentais, nurodytais 2005 m. vasario 28 d. Komisijos reglamento (EB) Nr. 349/2005, nustatančio Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles, 7 straipsnyje (4).
(10)
Pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (5) neatidėliotinų veterinarinių priemonių programos, kurių imtasi laikantis Bendrijos taisyklių, finansuojamos iš Europos žemės ūkio garantijų fondo. Finansinės kontrolės tikslais turi būti taikomi to reglamento 9, 36 ir 37 straipsniai.
(11)
Bendrijos finansinė išmoka turėtų būti suteikta su sąlyga, kad buvo veiksmingai vykdomi numatyti veiksmai ir kad kompetentingos institucijos pateikia visą būtiną informaciją per šiame sprendime nustatytą laiką.
(12)
Siekiant administracinio veiksmingumo, visos išlaidos, kurias Bendrijos prašoma iš dalies finansuoti, turi būti nurodytos eurais. Pagal Reglamentą (EB) Nr. 1290/2005 perskaičiavimo kursas išlaidoms, išreikštoms kita valiuta nei euras, turėtų būti naujausias keitimo kursas, kurį Europos centrinis bankas nustatė iki to mėnesio, kurį pateikta atitinkamos valstybės narės paraiška, pirmos dienos.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Skubios vakcinacijos planų patvirtinimas
Belgijos, Čekijos, Danijos, Ispanijos, Italijos, Liuksemburgo, Nyderlandų, Portugalijos, Prancūzijos ir Vokietijos pateikti vakcinacijos planai su techninėmis ir finansinėmis nuostatomis patvirtinami 2007 m. lapkričio 1 d.-2008 m. gruodžio 31 d. laikotarpiui.
Ši gyvūnų vakcinacija nuo mėlynojo liežuvio ligos vykdoma pagal Direktyvos 2000/75/EB nuostatas.
2 straipsnis
Bendrijos specialiųjų finansinių išmokų skyrimas
1. Atsižvelgiant į 2007 ir 2008 m. taikytas skubias kovos su mėlynojo liežuvio liga priemones, Belgija, Čekija, Danija, Ispanija, Italija, Liuksemburgas, Nyderlandai, Portugalija, Prancūzija ir Vokietija už 1 straipsnyje nurodytus skubios vakcinacijos nuo mėlynojo liežuvio ligos planus turi teisę gauti specialiąją Bendrijos finansinę išmoką, kurios dydis siekia:
a)
100 % visų išlaidų (be PVM) vakcinai įsigyti;
b)
50 % vakcinacijai atlikti pasamdytų darbuotojų atlyginimų ir honorarų išlaidų ir 50 % tiesiogiai su šia vakcinacija (įskaitant vartojimo reikmenis ir specialų inventorių) susijusių išlaidų (be PVM).
2. 1 dalyje nurodytų valstybėms narėms kompensuotinų išlaidų didžiausios sumos neviršija:
a)
įsigyjant inaktyvuotą vakciną: 0,6 EUR už dozę;
b)
galvijų vakcinacijai: 2 EUR vienam paskiepytam galvijui, nepriklausomai nuo naudotos vakcinos dozių skaičiaus ir tipų;
c)
avių ir ožkų vakcinacijai: 0,75 EUR vienai paskiepytai aviai ar ožkai, nepriklausomai nuo naudotos vakcinos dozių skaičiaus ir tipų.
3 straipsnis
Mokėjimo tvarka
1. Priklausomai nuo pagal Sprendimo 90/424/EEB 9 straipsnio 1 dalį vykdomų patikrinimų vietoje rezultatų, mokama tokia pradinė išmoka:
a)
iki 4 500 000 EUR Belgijai;
b)
iki 1 250 000 EUR Čekijai;
c)
iki 800 000 EUR Danijai;
d)
iki 17 000 000 EUR Vokietijai;
e)
iki 8 000 000 EUR Ispanijai;
f)
iki 27 000 000 EUR Prancūzijai;
g)
iki 3 500 000 EUR Italijai;
h)
iki 200 000 EUR Liuksemburgui;
i)
iki 3 500 000 EUR Nyderlandams;
j)
iki 1 700 000 EUR Portugalijai,
kaip 2 straipsnyje numatytų specialiųjų Bendrijos finansinių išmokų dalis.
Mokama remiantis oficialiu kompensacijos prašymu ir patvirtinamaisiais dokumentais, kuriuos pateikia Belgija, Čekija, Danija, Ispanija, Italija, Liuksemburgas, Nyderlandai, Portugalija, Prancūzija ir Vokietija.
2. 2 straipsnyje nurodytos Bendrijos finansinių išmokų likutis bus nustatytas vėliau priimtu sprendimu, remiantis Sprendimo 90/424/EEB 41 straipsnyje nustatyta tvarka.
4 straipsnis
Apmokėjimo sąlygos ir patvirtinamieji dokumentai
1. 2 straipsnyje nurodytos specialiosios Bendrijos finansinės išmokos yra mokamos remiantis:
a)
tarpine priežiūros priemonių techninio įvykdymo technine ataskaita, įskaitant per laikotarpį nuo 2007 m. lapkričio 1 d. iki 2008 m. rugpjūčio 31 d. gautus rezultatus;
b)
tarpine valstybių narių nuo 2007 m. lapkričio 1 d. iki 2008 m. rugpjūčio 31 d. patirtų išlaidų finansine ataskaita, pateikta elektronine forma, kaip nurodyta priede;
c)
baigiamąja priežiūros priemonių techninio įvykdymo technine ataskaita, įskaitant per laikotarpį nuo 2007 m. lapkričio 1 d. iki 2008 m. gruodžio 31 d. gautus rezultatus;
d)
galutine valstybių narių nuo 2007 m. lapkričio 1 d. iki 2008 m. gruodžio 31 d. patirtų išlaidų finansine ataskaita, pateikta elektronine forma, kaip nurodyta priede;
e)
bet kokių pagal Sprendimo 90/424/EEB 9 straipsnio 1 dalį atliekamų patikrinimų vietoje rezultatais.
Atliekant e punkte nurodytus patikrinimus vietoje, Komisijai turi būti pateikti a-d punktuose nurodyti dokumentai.
2. 1 dalies a ir b punktuose nurodytos tarpinės techninė bei finansinė ataskaitos pateikiamos ne vėliau kaip 2008 m. spalio 31 d. Kai šio termino nesilaikoma, Bendrijos specialioji finansinė išmoka sumažinama 25 % už kiekvieną uždelstą kalendorinį mėnesį.
3. 1 dalies c ir d punktuose nurodytos baigiamosios techninė bei finansinė ataskaitos pateikiamos ne vėliau kaip 2009 m. kovo 31 d. Kai šio termino nesilaikoma, Bendrijos specialioji finansinė išmoka sumažinama 25 % už kiekvieną uždelstą kalendorinį mėnesį.
5 straipsnis
Adresatai
Šis sprendimas skirtas Belgijos Karalystei, Čekijos Respublikai, Danijos Karalystei, Ispanijos Karalystei, Italijos Respublikai, Liuksemburgo Didžiajai Hercogystei, Nyderlandų Karalystei Portugalijos Respublikai, Prancūzijos Respublikai ir Vokietijos Federacinei Respublikai.
Priimta Briuselyje, 2008 m. liepos 24 d.